Șase persoane au murit marți dimineaţa pe autostrada AP-4, lângă Los Palacios (Andaluzia), după ce șoferul unui camion a intrat în plin în maşinile oprite un punct de control al Gărzii Civile. Doi dintre cei decedați sunt poliţişti, în timp ce celelalte patru persoane se aflau în maşinile oprite la filtru.
Garda Civilă a confirmat că mai sunt cinci răniți, dintre care trei în stare gravă, toți membri ai Grupului de Acțiune Rapidă (GAR). Ulterior, șoferul camionului a fost arestat. Se presupune că acesta ar fi adormit la volan.
Accidentul s-a produs marţi dimineaţă, la ora 04.40 (ora 05.40, ora României). Șoferul camionului nu a oprit la semnalele poliţiştilor şi a trecut peste primele trei vehicule oficiale ale GAR și cel puțin alte două vehicule civile care se aflau în spatele lor.
Dincolo de gravitatea situaţiei şi de vina şoferului camionului, organizarea precară a acestui filtru a devenit subiect de dezbatere publică în Spania.
Dat fiind că filtrul a avut loc dimineaţa înaintea zorilor ar fi trebuit amplasate indicatoare luminoase cu câteva sute de metri înainte de punctul de control şi, de asemenea, stabilirea unui traseu în zig-zag pentru toate vehiculele, astfel încât şoferii să fie obligaţi să reducă viteza.
"Este cel mai groaznic lucru pe care l-am trăit vreodată", a declarat comandantul Rafael Fernández Onety, responsabil cu organizarea dispozitivului.
Șoferul a fost testat negativ pentru alcool și droguri. Prima ipoteză este că accidentul s-a produs din cauza distragerii atenției sau a somnolenței. Punctul de controlul fusese fixat la kilometrul 24 al autostrăzii Sevilla-Cádiz.
Camionul, care transporta roșii, venea din portul Algeciras (Cádiz) și era planificat să sosească în Guarromán (Jaén). Șoferul lucra pentru compania de logistică rutieră și transport de mărfuri Transmoro S. L., cu sediul în Lucena del Puerto (Huelva).
Unul dintre consilierii săi juridici s-a deplasat la locul evenimentelor, după cum a confirmat unul dintre oficialii companiei, care "din respect pentru familiile decedatului" a refuzat să facă alte declarații până la clarificarea completă a anchetei.